**Välisministri 27. novembri 2006. a määruse nr 6 „Välisesinduse juurde kuuluva esinduse juhi residentsi kasutamise, sisustamise ja kulude hüvitamise alused ning kord“ muutmise määruse eelnõu seletuskiri**

1. Sissejuhatus

Eelnõuga muudetakse välisministri 27. novembri 2006. a määrust nr 6 „Välisesinduse juurde kuuluva esinduse juhi residentsi kasutamise, sisustamise ja kulude hüvitamise alused ning kord“ (edaspidi *residentsimäärus*). Eesti Vabariigi välisesinduste juurde kuuluvate välisesinduse juhi residentside nimekirja lisatakse järgmised välisesindused: suursaatkond Abu Dhabis, Ankaras, Canberras, Kairos, Singapuris ja Vilniuses ning alaline esinduse OSCE juures.

Eelnõu on välja töötanud Välisministeeriumi haldusosakonna peadirektor Ann Hänni (637 7034, ann.hanni@mfa.ee) ja juriidilise osakonna 3. büroo (riigisisese õiguse büroo) jurist Perit Soininen (637 7421, perit.soininen@mfa.ee).

2. Eelnõu sisu ja võrdlev analüüs

Eelnõu koosneb ühest punktist.

**Eelnõu punktiga 1** lisatakse residentsimääruse § 1 lõikesse 2 residentsid järgmiste esinduste juurde: suursaatkond Abu Dhabis, Ankaras, Canberras, Kairos, Singapuris ja Vilniuses ning alaline esinduse OSCE juures. Residentsid hakkavad edaspidi kuuluma järgmiste välisesinduste juurde: suursaatkond Abu Dhabis, Ankaras, Berliinis, Canberras, Helsingis, Kairos, Kiievis, Londonis, Moskvas, New Delhis, Pariisis, Pekingis, Singapuris, Stockholmis, Vilniuses ja Washingtonis ning alaline esindus Euroopa Liidu, NATO, OSCE ja ÜRO.

3. Eelnõu vastavus Euroopa Liidu õigusele

Eelnõul ei ole kokkupuudet Euroopa Liidu õigusega.

4. Määruse mõjud

Määruse rakendamisest ei tulene sotsiaalset, sealhulgas demograafilist mõju, mõju elu- ja looduskeskkonnale, mõju regionaalarengule ega riigi julgeolekule.

Määrus mõjutab Välisministeeriumi töökorraldust, kuid ei tähenda Välisministeeriumi või välisesinduste funktsioonide muutumist. Määruse rakendamisel on positiivne mõju välissuhtlemisele, kuna paraneb võimalus Eesti esindamiseks välisriikides.

5. Määruse rakendamisega seotud tegevused, vajalikud kulud ja määruse rakendamise eeldatavad tulud

Määruse rakendamine ei too kaasa senisest märkimisväärselt erinevat tegevust ega kulude kasvu. Suursaadikute elamispindade juurde kuuluvad reeglina peale isiklikuks kasutamiseks olevate ruumide ka esindusruumid. Elamispindade klassifitseerimisel residentsideks tekib selge võimalus ja ka kohustus nendel pindadel esindusüritusi läbi viia ning alus esindusürituse korraldamise kulude hüvitamiseks: näiteks esindusruumide ja köögi koristamise ja suurpuhastuste kulu, esindusülesannete täitmisega seotud teenuste ja abitööjõu kulu. Samuti laieneb üldiste elamispinnaga seotud kulude hüvitamise loetelu: näiteks esindusauto residentsi juures hoidmise kulu, valveteenuste ja valvesüsteemidega seotud kulu. Kuivõrd eelkõige on tegemist juba kasutuses olevate eluruumide residentsideks ümber klassifitseerimisega on mõju eelarvele väike, hinnanguliselt 35 000 eurot aastas.

Lisanduvad kulud kaetakse Välisministeeriumi eelarvest.

6. Määruse jõustumine

Määrus jõustub üldkorras.

7. Eelnõu kooskõlastamine, huvirühmade kaasamine ja avalik konsultatsioon

Eelnõu esitatakse eelnõude infosüsteemi kaudu kooskõlastamiseks Rahandusministeeriumile. Eelnõu puudutab Välisministeeriumi ja välisesinduste sisemist korraldust ning sel ei ole olulist mõju ministeeriumivälistele huvirühmadele. Seetõttu ei ole eelnõu menetlusse kaasatud huvirühmi ega viidud läbi eelnõu avalikku konsultatsiooni.